

6
[image: ]
Република Србија
УСТАВНИ СУД
Број: Уж-2949/2017
________ 2023. године
Б е о г р а д


Уставни суд, Велико веће, у саставу: председник Суда Снежана Марковић, председник Већа и судије Мирослав Николић, др Тијана Шурлан, Татјана Ђуркић, др Милан Шкулић, Лидија Ђукић, др Наташа Плавшић и Гордана Ајншпилер Поповић, чланови Већа, у поступку по уставној жалби мал. Л. Д. М. из Сокобање, чији је законски заступник С. М. из Сокобање, на основу члана 167. став 4. у вези са чланом 170. Устава Републике Србије, на седници Већа одржаној 23. фебруара 2023. године, донео је

О Д Л У К У

1. Усваја се уставна жалба мал. Л. Д. М. и утврђује да је у управном поступку који се води пред Центром за социјални рад „Сокобања“ у предмету број 553-391/2013 подноситељки уставне жалбе повређено право на суђење у разумном року, зајемчено чланом 32. став 1. Устава Републике Србије, док се у преосталом делу уставна жалба одбацује.
	2. Утврђује се право мал. Л. Д. М. на накнаду нематеријалне штете у износу од 900 евра, у динарској противвредности по средњем курсу Народне банке Србије на дан исплате, због утврђене повреде права на суђење у разумном року. Накнада се исплаћује на терет буџетских средстава – раздео Министарства правде, у року од четири месеца од дана достављања ове одлуке Министарству.
3. Налаже се надлежним органима да предузму све мере како би се поступак из тачке 1. окончао у најкраћем року.
	4. Одбацује се захтев подноситељке уставне жалбе за накнаду трошкова поступка пред Уставним судом.

О б р а з л о ж е њ е

1. С. М. из Сокобање је, 10. априла 2017. године, као законски заступник мал. Л. Д. М. из Сокобање, преко пуномоћника С. М, адвоката из Сокобање, Уставном суду изјавио уставну жалбу због повреде права из чл. 32, 36, 64. и 69. Устава Републике Србије, као и чл. 16. и 18. Устава, у управном поступку који се води пред Центром за социјални рад „Сокобања“ у предмету број 553-391/2013.
У уставној жалби је, поред осталог, наведено да поступак траје од 2013. године, те да није правноснажно окончан. Подноситељка је поставила захтев за накнаду нематеријалне штете, као и за накнаду трошкова пред Уставним судом.

2. Сагласно одредби члана 170. Устава, уставна жалба се може изјавити против појединачних аката или радњи државних органа или организација којима су поверена јавна овлашћења, а којима се повређују или ускраћују људска или мањинска права и слободе зајемчене Уставом, ако су исцрпљена или нису предвиђена друга правна средства за њихову заштиту. Поступак по уставној жалби се, у смислу члана 175. став 3. Устава, уређује законом.
У току поступка пружања уставносудске заштите, поводом испитивања основаности уставне жалбе у границама захтева истакнутог у њој, Уставни суд утврђује да ли је у поступку одлучивања о правима и обавезама подноситељке уставне жалбе повређено или ускраћено њено Уставом зајемчено право или слобода.
3. Уставни суд је, у спроведеном поступку, извршио увид у целокупну документацију приложену уз уставну жалбу, као и у списе предмета првостепеног органа управе и Управног суда,  на основу чега је утврдио следеће чињенице и околности од значаја за одлучивање:
Подноситељка уставне жалбе је 30. августа 2013. године поднела  Центру за социјални рад „С.“ захтев за признавање права на увећани додатак за помоћ и негу другог лица.
Решењем првостепеног органа управе број 553-391/2013 од 31. октобра 2013. године одређено је да се не признаје право подноситељки на увећани додатак за помоћ и негу другог лица, јер је код подноситељке утврђено телесно оштећење мање од 100% по једном основу.
Против наведеног решења подноситељка је 25. новембра 2013. године изјавила жалбу, 22. новембра 2014. године ургенцију због неодлучивања о поднетој жалби, а потом 30. маја 2016. године и тужбу због „ћутања управе“.
Решењем Министарства рада, запошљавања и социјалне политике – Одељење за управне послове у области социјалне заштите број 553-03-00202/2014-10 од 16. априла 2014. године жалба је одбијена као неоснована. Наведено решење је достављено подноситељки 16. августа 2016. године.
Подноситељка је 5. септембра 2016. године поднела тужбу против наведеног коначног управног акта, која је уважена пресудом Управног суда – Одељење у Нишу У. 12472/16 од 2. фебруара 2017. године, те је поништено другостепено решење и предмет враћен на поновни поступак и одлучивање.
У поновном поступку другостепени орган је донео решење број 553-03-00202-1/2014-10 од 7. марта 2017. године, којим је поништено првостепено решење од 31. октобра 2013. године.
Решењем првостепеног органа управе број 553-391/2013 од 11. маја 2017. године одређено је да се не признаје право подноситељки на увећани додатак за помоћ и негу другог лица.
Против наведеног решења подноситељка је 27. маја 2017. године изјавила жалбу, која је одбијена као неоснована решењем Министарства за рад, запошљавања, борачка и социјална питања – Сектор за бригу о породици и социјалну заштиту број 553-03-01241-1/2017-10 од 20. маја 2019. године.
Подноситељка је 26. јуна 2019. године поднела тужбу против наведеног коначног управног акта, која је уважена пресудом Управног суда – Одељење у Нишу У. 10291/19 од 17. новембра 2022. године, те је поништено другостепено решење и предмет враћен на поновни поступак и одлучивање.

4. Одредбом члана 32. став 1. Устава утврђено је да свако има право да независан, непристрасан и законом већ установљен суд, правично и у разумном року, јавно расправи и одлучи о његовим правима и обавезама, основаности сумње која је била разлог за покретање поступка, као и о оптужбама против њега.
Законом о општем управном поступку ("Службени лист СРЈ", бр. 33/97 и 31/01 и "Службени гласник РС", број 30/10) било је прописано: да се поступак мора водити без одуговлачења и са што мање трошкова за странку и друге учеснике у поступку, али тако да се прибаве сви докази потребни за правилно и потпуно утврђивање чињеничног стања и за доношење законитог и правилног решења (члан 14.); да кад се поступак покреће поводом захтева странке, односно по службеној дужности ако је то у интересу странке, а пре доношења решења није потребно спроводити посебан испитни поступак, нити постоје други разлози због којих се не може донети решење без одлагања (решавање претходног питања и др.), орган је дужан да донесе решење и достави га странци што пре, а најдоцније у року од једног месеца од дана предаје уредног захтева, односно од дана покретања поступка по службеној дужности, ако посебним законом није одређен краћи рок; да у осталим случајевима, кад се поступак покреће поводом захтева странке, односно по службеној дужности, ако је то у интересу странке, орган је дужан да донесе решење и достави га странци најдоцније у року од два месеца, ако посебним законом није одређен краћи рок (члан 208. став 1.); да се решење по жалби мора донети и доставити странци што пре, а најдоцније у року од два месеца од дана предаје жалбе, ако посебним законом није одређен краћи рок (члан 237. став 1.).
Одредбама сада важећег Закона о општем управном поступку („Службени глас-ник РС", бр. 18/16 и 95/18) прописано је: да кад је поступак покренут по захтеву странке или по службеној дужности, а у интересу странке, и када се о управној ствари одлучује у поступку непосредног одлучивања, орган је дужан да изда решење најкасније у року од 30 дана од покретања поступка; да кад је поступак покренут по захтеву странке или по службеној дужности, а у интересу странке, и када се о управној ствари не одлучује у поступку непосредног одлучивања, орган је дужан да изда решење најкасније у року од 60 дана од покретања поступка (члан 145. ст. 2. и 3.); да се решење којим се одлучује о жалби издаје без одлагања, а најкасније у року од 60 дана од када је предата уредна жалба, изузев ако законом није прописан краћи рок (члан 174.).
Законом о управним споровима ("Службени гласник РС", број 111/09) прописано је: да у управном спору суд одлучује на основу закона и у разумном року, на подлози чињеница утврђених на усменој јавној расправи (члан 2.); да се управни спор може покренути и када надлежни орган о захтеву, односно жалби странке није донео управни акт, под условима предвиђеним овим законом (члан 15.). 
5. Полазећи од становишта које је Европски суд за људска права изнео у пресуди Шаћировић и други против Србије, представке бр. 54001/15 и три друге, од 20. фебруара 2018. године - да су се подносиоци представки Ж. Б. и З. Б. изричито жалили, иако на сажет (кратак) начин, због дужине поступака, указујући на кључне догађаје и одлуке донете у току поступка, те користећи речи као што су „подносилац је поднео тужбу пре скоро 11 година“, „у разумном времену“, „поступак је трајао више од десет година“, „претерана дужина“, Уставни суд је, имајући у виду садржину уставне жалбе, оценио да су наводи уставне жалбе усмерени и на тврдње о повреди права на суђење у разумном року из члана 32. став 1. Устава.
Оцењујући наводе и разлоге уставне жалбе са становишта Уставом зајемченог права на суђење у разумном року, Уставни суд указује да је управни поступак покренут 30. августа 2013. године, захтевом подноситељке, те да поступак није правноснажно окончан. Из наведеног произлази да оспорени поступак траје девет и по година.
	Наведено трајање поступка очигледно указује да поступак није окончан у року који се може сматрати разумним за одлучивање. Међутим, имајући у виду да је појам разумног трајања поступка релативна категорија која зависи од низа чинилаца, а, пре свега, од сложености правних питања и чињеничног стања у конкретном поступку, понашања подноситељке уставне жалбе, поступања органа управе који воде поступак, односно суда, броја донетих одлука у поступку, као и значаја истакнутог права за подноситељку, Уставни суд при одлучивању о повреди права на суђење у разумном року испитује да ли су и у којој мери наведени критеријуми утицали на дуго трајање поступка. 
Уставни суд је оценио да је у овом управном поступку чињенично стање било донекле сложено, али да се нису поставила сложена правна питања.
Уставни суд је оценио да је подноситељка уставне жалбе имала легитиман интерес да се о њеном захтеву одлучи у разумном року, посебно имајући у виду да се ради о признавању права из области социјалне заштите. 
Испитујући поступање органа управе, односно надлежног суда у овој правној ствари, Уставни суд указује да су у периоду од девет и по година донета два решења првостепеног и три решења другостепеног органа управе, као и да су вођена два управна спора. Према становишту које је изразио и Европски суд за људска права, чињеница да се више пута налаже понављање разматрања једног предмета пред нижом инстанцом може, сама по себи, открити озбиљан недостатак у правном систему државе (видети пресуду Pavlyulynets против Украјине, број 70763/01, став 51, од 6. септембра 2005. године, и пресуду Цветковић против Србије, број 17271/04, став 51, од 10. јуна 2008. године). Уставни суд посебно наглашава неажурно поступање другостепеног органа управе. Наиме, одлука другостепеног органа о жалби подноситељке је достављена подноситељки тек након више од две године од дана доношења, а о другој жалби поднетој 27. маја 2017. године другостепени орган је одлучио након скоро две године. Уставни суд, такође, указује да је Управни суд о тужби подноситељке поднетој 26. јуна 2019. године одлучио тек након три и по године.
Оцењујући понашање подноситељке уставне жалбе, Уставни суд констатује да је подноситељка користила процесноправна средства против „ћутања управе“, али да то није чинила благовремено. Наиме, имајући у виду да о жалби поднетој 25. новембра 2013. године није одлучено у законом прописаном року, подноситељка је ургенцију поднела тек 22. децембра 2014. године, а тужбу због „ћутања управе“ тек 30. маја 2016. године. Иако је решење којим је одлучено о наведеној жалби донето већ 16. априла 2014. године, исто је достављено подноситељки тек 16. августа 2016. године. Такође о жалби поднетој 27. маја 2017. године је одлучено тек након скоро две године.
	Међутим, без обзира на изнету делимичну неактивност подноситељке, Уставни суд оцењује да је, у конкретном случају, повређено право подноситељке уставне жалбе на суђење у разумном року зајемчено одредбом члана 32. став 1. Устава, посебно имајући у виду неажурно поступање како другостепеног органа управе, тако и Управног суда, вишеструко налагање поновног одлучивања, као и чињеницу да поступак одлучивања о праву из области социјалне заштите није правноснажно окончан ни након девет и по година. Имајући у виду наведено, Уставни суд је утврдио повреду наведеног уставног права и усвојио уставну жалбу, одлучујући као у првом делу тачке 1. изреке, док је у тачки 3. изреке наложио надлежним органима да предузму све мере како би се поступак из тачке 1. окончао у најкраћем року, сагласно одредбама члана 89. ст. 1. и 2. Закона о Уставном суду („Службени гласник РС“, бр. 109/07, 99/11, 18/13 – Одлука УС, 40/15 – др. закон, 103/15 и 10/12).
6. На основу одредбе члана 89. став 3. Закона о Уставном суду, Уставни суд је у тачки 2. изреке одлучио да се правично задовољење подноситељки уставне жалбе због констатоване повреде права оствари утврђењем права на накнаду нематеријалне штете у износу од 900 евра, у динарској противвредности по средњем курсу Народне банке Србије на дан исплате, а да се накнада исплати на терет буџетских средстава - раздео Министарства правде, у року од четири месеца од дана достављања ове одлуке Министарству.
	Приликом одлучивања о висини нематеријалне штете коју је претрпела подноситељка уставне жалбе због повреде права на суђење у разумном року, Уставни суд је ценио све околности од значаја за утврђивање висине ове штете, посебно досадашњу дужину трајања предметног поступка, значај истакнутог права за подноситељку и њен допринос трајању предметног поступка. Уставни суд сматра да наведени новчани износ представља правичну и адекватну накнаду за повреду права коју је подноситељка уставне жалбе претрпела због наведеног поступања надлежних органа управе и суда. Одлучујући о висини накнаде нематеријалне штете, Уставни суд је, такође, имао у виду праксу овог суда, економске и социјалне прилике у Републици Србији, као и саму суштину накнаде нематеријалне штете којом се оштећеном лицу пружа одговарајуће задовољење.
	Поред тога, Уставни суд је имао у виду новију праксу Европског суда за људска права изражену у пресуди Хрустић и други против Србије, од 9. јануара 2018. године (представке бр. 8647/16, 12666/16 и 20851/16), и више других пресуда, а које се односе на питање висине накнаде нематеријалне штете досуђене због повреде права на суђење у разумном року. Усклађујући своју досадашњу праксу са наведеним ставовима Европског суда, Уставни суд сматра да наведени новчани износ представља адекватну компензацију за повреду права коју је подносилац уставне жалбе претрпео због неделотворног поступања органа управе. 
7. Имајући у виду да поступак није правноснажно окончан, то је Уставни суд захтев подноситељке уставне жалбе којим је тражено да Уставни суд утврди и повреду осталих права означених у уставној жалби, одбацио као преурањен, решавајући као у другом делу тачке 1. изреке, сагласно члану 36. став 1. тачка 7) Закона о Уставном суду. 
8. У погледу захтева подноситељке уставне жалбе за накнаду трошкова поступка пред Уставним судом, Уставни суд подсећа да је у својој досадашњој пракси више пута разматрао наведено питање, те да је заузео начелан став да, у смислу члана 6. Закона о Уставном суду, нема основа за накнаду трошкова поступка пред Уставним судом, а да у конкретном случају не постоје било какве изузетне и посебне околности које би оправдале другачију примену члана 6. став 2. Закона о Уставном суду (видети пресуду у предмету Европског суда за људска права Драган Ковачевић против Хрватске, број представке 49281/15, од 12. маја 2022. године, став 83.). Стога је Уставни суд, сагласно одредби члана 36. став 1. тачка 7) Закона о Уставном суду, одбацио овај захтев, решавајући као у као у тачки 4. изреке.
9. На основу свега изнетог и одредаба члана 42б став 1. тачка1), члана 45. тачка 9), члана 46. тачка 9) и члана 47. став 2. Закона о Уставном суду, као и члана 89. Пословника о раду Уставног суда ("Службени гласник РС", број 103/13), Уставни суд је донео Одлуку као у изреци. 		


ПРЕДСЕДНИК ВЕЋА
Снежана Марковић, с.р.


За тачност отправка:

